Appèlhof gee uitspraak oor Kovsies-taalbeleid | Maroela Media
Die uitspraak volg nadat UV se appèl teen AfriForum en Solidariteit geslaag het nadat 'n volbank regters van die Vrystaatse hooggeregshof verlede jaar in Julie die raad en senaat van die UV se besluit, om die nuwe taalbeleid te aanvaar, tersyde gestel het.
Die appèlhof het die groen lig gegee dat die UV volgende jaar sy nuwe taalbeleid kan toepas, waarin Afrikaans as onderrigtaal uitgefaseer word.
Flip Buys, voorsitter van die Solidariteit Beweging, het in reaksie op die uitspraak gesê AfriForum en Solidariteit is tans in gesprek met dié instellings se regspan. Die moontlikheid word ondersoek om aansoek by die konstitusionele hof te doen om teen die uitspraak te appelleer.
"Dit is tragies dat onderriginstellings en howe so min beskerming vir die internasionaal erkende reg tot moedertaalonderrig bied," het Buys gesê.
"Omdat toegang tot Afrikaanse onderrig vir AfriForum en Solidariteit 'n prioriteit bly, duur gesprekke met internasionale forums en kenners voort, met die oog daarop om die stryd vir die beskerming van dié reg ook in die internasionale arena aan te pak. Tegelykertyd word alternatiewe Afrikaanse studiegeleenthede ook in die privaatsektor ontwikkel."
Buys het gesê selfs in die uitspraak is dit duidelik dat daar uiteenlopende standpunte oor die betekenis van Artikel 29 van die Grondwet bestaan. "Dié artikel handel onder meer oor die reg tot onderrig in 'n student se taal van keuse, onderhewig aan praktiese uitvoerbaarheid. Dit is van belang dat die appèlregters in die uitspraak erken dat die uitfaseer van 'n taal soos Afrikaans uit 'n tersiêre taalbeleid die taal tot nadeel strek en 'n bron van kommer vir alle taalgroepe in die land behoort te wees."
Hy het gesê AfriForum en Solidariteit sal Afrikaanssprekende studente se reg tot Afrikaanse onderrig op alle moontlike wyses binne die wetlike raamwerk beskerm en verdedig. "Soos die appèlhof se uitspraak tereg noem, is taalregte ten nouste verweef met kulturele identiteit en minderheidsregte en is dit nodig dat die Konstitusionele Hof uitspraak oor Afrikaans as medium van onderrig op tersiêre vlak lewer. Om hierdie rede sal verlof tot appèl na dié hof verwelkom word."
Sodra sekerheid oor die aansoek om verlof tot appèl by die konstitusionele hof verkry is, sal Solidariteit en Afriforum 'n mediaverklaring hieroor uitgereik.
Ek kan nou se Dis geldmors om voort te gaan met die saak en dit te verloor omdat die hoër gesagte nie die ywer het wat julle insit nie, maar dis nie wat ek graag sou wou se nie. Sterkte met wat julle besluit. Op die einde van die dag gaan studente in elk geval besluit om of in Engels te studeer of die geleentheid van n groter akademia te gebruik. Ek hoop dit brei uit DAT alle rigtings ingesluit kan word. Di's n droom wat ek glo verwesenlik kan word. Julle doen goeie werk
Daar is mos genoeg Ingelse universiteite! Vir wat neuk hulle so met ons taal? Omdat hulle dalk jaloers is?
As jy Afrikaans met Duits wil vervang, kan jy verseker daar is 'n Duitser agter die hele storie. Ek kan verstaan dat hulle Afrikaans wil uit hê, maar hoekom hulle dit met Engels wil vervang gaan my verstand te bowe… Ek praat eerder Zulu as Engels. Ek verag deesdae Engels.
En wie gaan hulle klasse aanbied,en die kwaliteit gepaardgaande onderrig wat daarop gaan volg?
Jammer oor die uitspraak maar 99% van groot maatskappye werk in engels en veral oorsee gaan afr niks help nie. Engels is n wereld taal. Leef jou kultuur by die huis uit. Mens hoef nie jou taal en kultuur prys te gee nie.